رووداو- دۆستلدۆرڤ
نووسەری کورد- ئەڵمان شێرکۆ فەتاح، ئەمساڵ خەڵاتی ئەدلبێرت ڤان چامیسۆ- پرێس2015"Adelbert-von-Chamisso-Preis 2015" ی وەقفی رۆبەرت بۆسچە وەردەگرێت.
وەقفی رۆبەرت بۆسچە لە ماڵپەڕی فەرمی خۆی نووسیویەتی، کە بەهۆی رۆڵی دیاری نووسەر شێرکۆ فەتاح بە تایبەت کتێبی "دواین شوێن" شایەنی وەرگرتنی خەڵاتی ئەدلبێرت ڤان چامیسۆ- پرێسە بۆ ساڵی 2015.
لەگەڵ ئەو خەڵاتەدا 15هەزار یۆرۆش بەو کەسە دەدرێت کە دەبێتە خاوەنی خەڵاتەکە، شێرکۆ فەتاح لە نوێترین کتێبیدا بەناوی "دواین شوێن"باسی رفاندنی کەسێکی ئەڵمان لەگەڵ وەرگێڕەکەی لە عێراق دەکات.
ئەو خەڵاتە 31 مین خەڵاتە کە ئەو دامەزراوەیە پێشکەشی دەکات، خەڵاتی ئەمساڵیش لە 5ی ئازاری 2015 لە مەراسیمێکدا پێشکەشدەکرێت.
شێرکۆ فەتاح لە ساڵی 1964 لە رۆژهەڵاتی بەرلین لەدایکبووە، باوکی خەڵکی باشووری کوردستانە و دایکیشی بە رەگەز ئەڵمانییە، تا ئێستا چەندین خەڵاتی وەرگرتووەو یەکێکە لە نووسەرە ناسراوەکان و لە ئەدەبی ئەڵمانیدا ناوێکی دیارە.